Zuma berispe deur geslagskommissieJacob Zuma. Foto: GCIS “Ons vermaan hom om meer versigtig in die toekoms te wees,” het Mfanozelwe Shozi, voorsitter van die kommissie, gesê. Die DA het in Augustus 2012 ŉ klag van seksisme by die kommissie ingedien oor uitlatings wat Zuma oor vroue gemaak het tydens ŉ televisieprogram. Zuma het tydens ŉ onderhoud met Dali Tambo, vir sy program People of the South, oor sy dogter se troue gepraat. “Ek was ook gelukkig omdat ek nie saam met my dogters, wat nie getroud is, sal wil bly nie, aangesien dit op sigself ŉ probleem in die samelewing is. Ek weet vandag se mense dink dit is lekker om enkellopend te wees. Dit is eintlik nie reg nie. Dit is ŉ wanopvatting,” het Zuma gesê. “Jy moet kinders hê. Kinders is belangrik vir ’n vrou omdat dit haar bykomende opleiding gee om ’n moeder te wees.” Die kommissie het ŉ verslag opgestel na aanleiding van die DA se klag maar dit is nie openbaar gemaak nie. Die kommissie het ŉ ontmoeting met Zuma versoek om aan hom te verduidelik hoekom sy uitlatings verkeerd was en hom te waarsku om nie weer vroue te beledig nie.” Mac Maharaj, Zuma se woordvoerder, het gesê hy weet nie of Zuma bereid sal wees om met die kommissie te ontmoet nie.